Veronica persica

Veronica persica Plantaginaceae familiako loredun landare espezie bat da. Jatorriz Eurasiakoa da baina dagoeneko munduk guztian hedaturik dago, Ipar Amerikan, Ekialde Urrunean eta baita Australian eta Zeelanda Berrian ere.

 Taxonomia 
Jean Louis Marie Poiret frantziar botaniariak deskribatu zuen Zientziarako 1808. urtean.

Sinonimo bat du: Veronica tournefortii.

 Deskribapena 
Zurtoin adarkatuak eta oso iletsuak ditu, 10-50 cm arteko altuera hartzen dutenak.

Hosto borobiltsuak eta ertz horzkatudunak ditu, hauek ere iletsuak dira. Txandakatuta kokatzen dira zurtoinean zehar. 8 mm-ko txortena dute eta 6-35 x 5-25 mm neurtzen dute.

Zurtoinen amaieran loreak multzoka azaltzen dira, 10-30 ale inguru. Loreak txikiak dira, 8-14 diametroa dute. Lau petalo urdinek osatzen dute, barnealdean zuriak dira. Bi lorezil tente ditu, loreak begiak dituen itxura emanez

Fruitua 4-6 x 6-10 mm-ko kapsula bat da.

 Habitata 
Landetan eta soropiletan hazten da landarea. Baldintza hezeak nahiago ditu eta ondo hazten da tupadun lurzoruetan.

 Ugalketa 
Urteroko landarea da eta urte guztian zehar loratzen da.

 Erabilera 
 Sendabelarra 

Mahomet Allum afganistandar herbologoak Australian arazo kardiakoak zituzten gaixoak tratatzeko erabili izan zuen XX. mendearen erdialdera. Beste erabilera batzuk ere izan ditu, sugeen pozoinaren aurka, odoljarioetarako, artritis erreumatoiderako, asmarako eta igurikatzaile gisa.

 Lorategietan 
Veronica generoko beste espezie batzuk (V. exalta, V. incana, V. gentianoides, V. longifolia, V. perfoliata, eta V. spicata) lorategietan erabiltzen badira ere, espezie honek ez du balio handirik. Dena dela oso ohikoa izaten da belar artean zabalduta ikustea.

 Iruditegia 

 Erreferentziak 

Kanpo estekak

Kategoria:Plantaginaceae
Kategoria:Euskal Herriko flora
Kategoria:Sendabelarrak